IRPCขายหุ้นกู้หมื่นล้านตุนเงินลุยธุรกิจ
IRPC จ่อขายหุ้นกู้หมื่นล้านคืนหนี้ บุกธุรกิจด้าน PF ขายตั๋วเงินอายุ 270 วัน วงเงิน 1,800 ล้าน แจก 4.75-4.85%
27 ก.ค. 2555

IRPC จ่อขายหุ้นกู้หมื่นล้านคืนหนี้ บุกธุรกิจด้าน PF ขายตั๋วเงินอายุ 270 วัน วงเงิน 1,800 ล้าน แจก 4.75-4.85%
รายงานข่าวจากบริษัท ฟิทช์ เรทติ้งส์ (ประเทศไทย) ประกาศจัดอันดับเครดิตภายในประเทศระยะยาวหุ้นกู้ไม่มีหลักประกันและไม่ด้อยสิทธิชุดใหม่ของบริษัท ไออาร์พีซี (IRPC) วงเงิน 1 หมื่นล้านบาท ที่ระดับ A-(tha) ซึ่งหุ้นกู้ชุดนี้จะมีอายุ 3 ปี และ 6 ปี 
ทั้งนี้ IRPC จะระดมเงินเพื่อนำไปชำระคืนหนี้หุ้นกู้เดิมที่ครบกำหนด และส่วนหนึ่งจะนำไปใช้ในการขยายการลงทุนใหม่ 
สำหรับอันดับเครดิตของบริษัทมีปัจจัยสนับสนุนจากความได้เปรียบในการแข่งขัน เนื่องจากการผลิตที่ต่อเนื่องครบวงจรตั้งแต่การกลั่นน้ำมันไปจนถึงการผลิตผลิตภัณฑ์ปิโตรเคมีขั้นปลาย และสามารถลดต้นทุนการดำเนินงานจากการร่วมดำเนินการกับบริษัทในกลุ่ม ปตท. ซึ่ง ปตท.เป็นผู้ถือหุ้นรายใหญ่ของบริษัทได้ดี โดยเฉพาะในการจัดหาวัตถุดิบและการแลกเปลี่ยนผลิตภัณฑ์ แต่ก็มีความเสี่ยงกับความผันผวนที่สูงของราคาน้ำมัน ค่าการกลั่น ตลอดจนราคาผลิตภัณฑ์ปิโตรเคมีในตลาดโลก
ด้านบริษัท พร็อพเพอร์ตี้ เพอร์เฟค (PF) เตรียมขายตั๋วเงินอายุไม่เกิน 270 วัน ให้กับนักลงทุนสถาบันจำนวน 2 ชุด โดยชุดแรกวงเงิน 700 ล้านบาท จะจ่ายดอกเบี้ย 4.75% และชุดที่ 2 วงเงิน 800 ล้านบาท จ่ายดอกเบี้ย 4.85% และได้สำรองวงเงินส่วนเกินไว้ 300 ล้านบาท เพื่อนักลงทุนที่ต้องการซื้อเข้ามามากกว่าที่จะขาย
ทั้งนี้ ณ วันที่ 31 มี.ค. 2555 บริษัทและบริษัทย่อยมีหนี้สินรวมจำนวน 14,020 ล้านบาท แบ่งเป็นหนี้ตั๋วแลกเงินจำนวน 603 ล้านบาท หนี้หุ้นกู้ส่วนที่ถึงกำหนดชำระภายใน 1 ปี 3,790 ล้านบาท และเงินกู้ยืมระยะยาวที่ถึงกำหนดชำระภายใน 1 ปี จำนวน 248 ล้านบาท และหนี้หุ้นกู้สุทธิ 3,450 ล้านบาท เงินหนี้กู้ยืมระยะยาวสุทธิ 4,059 ล้านบาท
ปัจจุบันบริษัทมีโครงการที่เปิดขายคงเหลือ 2.16 หมื่นล้านบาท สามารถสร้างรายได้ในอีก 2–3 ปี